Vivi Kier (KF), 2008-12-11:
Sigtet med det her beslutningsforslag er, at det skal gøres ulovligt at kunne købe seksuelle ydelser, og før sådan et forbud skal iværksættes, ønsker man fra Enhedslistens side at rette fokus på fire hovedområder.
Lad mig starte med at sige: Jeg er ikke enig i sigtet.
Jeg finder, at de spor, de erfaringer, man hører om fra Sverige, skræmmer.
Jeg mener ikke, at en kriminalisering er med til at afskaffe prostitutionen.
Vi ser, at det i Sverige nu blot foregår endnu mere skjult og endnu mere fordækt.
Når det så er sagt, synes jeg, det er et vigtigt og godt beslutningsforslag, vi står med i dag.
Jeg synes også, det er vigtigt, at vi tager den her debat; på den måde er vi også med til at sætte en kampagne i gang, altså ved at vi tør snakke om temaet prostitution.
Det forslag, vi står med fra Enhedslistens side, er vældig omfangsrigt, og det er helt umuligt at kommentere på alle felter.
Jeg vil sige, at der er steder, hvor vi fra konservativ side slet ikke er enige, men at der også er områder, vi er enige i.
Prostitution har en social slagside, og jeg finder, det er utrolig vigtigt, at vi tør snakke om de to områder, som Enhedslisten nævner, nemlig forebyggelse og forbedrede forhold for de mennesker, der er i prostitutionen.
Det er udfordringer, som jeg synes den her regering har forholdt sig til, og som den har sat handling bag.
Men det skal jo ikke afholde os fra, at vi til stadighed og igen og igen skal snakke om emnet og diskutere det.
»Det fælles ansvar«, som kom i 2002, sætter jo lige præcis fingeren på de negative sociale konsekvenser, der er ved at være prostitueret.
Den helhedsorienterede handlingsplan »Et andet liv« skal jo netop give de prostituerede muligheden for at kunne vælge et andet liv, og det er en handlingsplan, som der skal følges op på, og som skal evalueres.
For mig er det vigtigt, at vi skaber de bedste forudsætninger for, at det enkelte menneske kan træffe nogle gode beslutninger for sig selv og for sit liv.
Den anden del af det her beslutningsforslag vedrører handel med mennesker.
Den er helt og aldeles uacceptabel, og vi skal bekæmpe den, både nationalt og internationalt.
Med handlingsplanen fra 2002 afprøvede man nogle forskellige metoder og modeller til at forebygge handel med kvinder.
Kernen i den plan var, at vi lavede et opsøgende arbejde der, hvor kvinderne færdedes, samt forberedte en ordentlig hjemsendelse, hvis de kom udefra.
Sidste år blev de her planer så afløst af en ny plan, og den nye plan retter fokus på alle handlede mennesker, både mænd, børn og kvinder, for som vi har snakket om tidligere, fylder mænd desværre også mere i det her billede.
Størsteparten af alle handlede er dog stadig væk kvinder, og forebyggelsen er jo et nøgleord.
Her skal vi internationalt satse på samarbejde med udenlandske myndigheder, med udenlandske ngo'er.
Og nationalt skal vi netop gøre det, som der er sagt før, nemlig samle viden og koordinere alle indsatser.
Det hjælper ikke noget, at vi baserer vores indsatser på vores mavefornemmelser.
Vi er nødt til at have noget viden og nogle fakta, for at vi kan sætte målrettet ind.
Så jeg synes, det er en vigtig debat, og at vi stadig væk skal have fokus på den.